**Likumprojekta „Grozījumi Jūrlietu pārvaldes un jūras drošības likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projekts “Starptautiskās kravu loģistikas un ostu informācijas sistēmas attīstība (SKLOIS 2)” (apstiprināts ar Ministru kabineta 2017.gada 30.augusta rīkojumu Nr.460). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Jūrlietu pārvaldes un jūras drošības likuma 7.panta pirmās daļas 4.punktu viena no Nacionālo bruņoto spēku Jūras spēku Krasta apsardzes dienesta (turpmāk – Krasta apsardzes dienests) funkcijām ir nodrošināt Kuģu satiksmes uzraudzības un informācijas datu apmaiņas sistēmas darbību. Saskaņā ar Ministru kabineta 2009.gada 4.augusta noteikumiem Nr.857 “Kārtība, kādā nodrošināma sakaru tīklu darbība Kuģu satiksmes uzraudzības un informācijas datu apmaiņas sistēmas ietvaros” (turpmāk – MK noteikumi Nr.857) attiecīgajā sistēmā ietilpst:   1. Automātiskā identifikācijas sistēma (turpmāk – AIS) – sistēma, kas automātiski sniedz informāciju par kuģi citiem kuģiem un institūcijām krastā; 2. Tālās darbības identifikācijas un sekošanas sistēma (turpmāk – LRIT sistēma) – sistēma, kas nodrošina kuģu identifikāciju un sekošanu tiem lielos attālumos; 3. nacionālā SSN sistēma – Eiropas Savienības (turpmāk – ES) SSNsistēmā integrēta valsts informācijas sistēma, kas nodrošina apmaiņu ar kuģošanas informāciju.   Saskaņā ar MK noteikumu Nr.857 2.2 punktu piekļuvi nacionālajai SSN sistēmai un tās integrāciju ar citām sistēmām nodrošina Starptautiskā kravu loģistikas un ostu informācijas sistēma (turpmāk – SKLOIS). Saskaņā ar MK noteikumu Nr.857 22.1 punktu SKLOIS pārzinis ir Satiksmes ministrija, kas SKLOIS atbilstību noteikumu prasībām un savietojamību ar ESSSNsistēmu nodrošina sadarbībā ar Krasta apsardzes dienestu.  2017.gada 30.augustā Ministru kabinets apstiprināja un iekļāva informācijas un komunikācijas tehnoloģiju mērķarhitektūras 37.0. versijā projektu “Starptautiskās kravu loģistikas un ostu informācijas sistēmas attīstība (SKLOIS 2)” (turpmāk – SKLOIS 2 projekts). 2017.gada 27.oktobrī SKLOIS 2 projekta iesniegumu apstiprināja Centrālā finanšu un līgumu aģentūra. Viena no SKLOIS 2 projekta iesniegumā minētajām projekta darbībām ir SKLOIS un nacionālās SSNsistēmas integrācija vienotā informācijas sistēmā (SKLOIS), t.sk., sistēmas uzturēšanas funkciju nododot no Krasta apsardzes dienesta valsts akciju sabiedrībai “Latvijas Jūras administrācija” (turpmāk – Latvijas Jūras administrācija) un atbilstoši precizējot normatīvo regulējumu.  Ar likumprojektu tiek uzsākta attiecīgā normatīvā regulējuma precizēšana, proti:   1. likuma līmenī tiek nostiprināts pašlaik MK noteikumos Nr.857 nostiprinātais Satiksmes ministrijas pienākums pildīt SKLOIS pārziņa funkcijas (likumprojekta 1.pants); 2. Latvijas Jūras administrācijai tiek noteikta jauna funkcija – nodrošināt SKLOIS darbību (likumprojekta 2.panta pirmā daļa). Atbilstoša Krasta apsardzes dienesta funkcija tiek svītrota (likumprojekta 3.panta pirmā daļa); 3. tiek svītrots deleģējums, uz kura pamata ir izdoti MK noteikumi Nr.857 (likumprojekta 5.pants), tā vietā paredzot divus jaunus deleģējumus – vienu attiecībā uz SKLOIS, otru attiecībā uz AIS un LRIT sistēmu. Papildus tam tiek sniegts visu šo sistēmu vispārīgs skaidrojums (likumprojekta 4.pants).   Vienlaikus tiek tehniski precizētas tiesību normas, kas nosaka ar AIS un LRIT sistēmu saistītās Latvijas Jūras administrācijas un Krasta apsardzes dienesta funkcijas, novēršot šo normu pretrunas un pārklāšanos ar MK noteikumos Nr.857 ietvertajām normām (likumprojekta 2.panta otrā daļa un 3.panta otrā un trešā daļa).  Pašlaik tiek plānots, ka Latvijas Jūras administrācija SKLOIS darbības nodrošināšanu uzsāks 2019.gada 1.janvārī. Līdz šim brīdim ir nepieciešams saglabāt pastāvošo regulējumu. Tādēļ likumprojektā ir noteikts, ka likums stājas spēkā 2019.gada 1.janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija sadarbībā ar Latvijas Jūras administrāciju. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Satiksmes ministrija, Krasta apsardzes dienests, Latvijas Jūras administrācija un SKLOIS/SSN sistēmas lietotāji. |

|  |  |  |
| --- | --- | --- |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertā tiesiskā regulējuma rezultātā:   1. Krasta apsardzes dienestam administratīvais slogs samazināsies – no 2019.gada 1.janvāra dienestam vairs nebūs jānodrošina SKLOIS/SSN sistēmas darbība, tādējādi būs iespējams resursus novirzīt citu funkciju veikšanai; 2. Latvijas Jūras administrācijai administratīvais slogs palielināsies – no 2019.gada 1.janvāra administrācijai būs jānodrošina SKLOIS darbība. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojektā ir paredzēts pilnvarojums Ministru kabinetam:   1. pieņemt noteikumus par SKLOIS; 2. pieņemt noteikumus par AIS un LRIT sistēmu.   Atbilstošs tiesiskais regulējums jau pastāv – pašlaik tas gan attiecībā uz SKLOIS, gan attiecībā uz AIS un LRIT sistēmu ir ietverts MK noteikumos Nr.857. Tomēr regulējumu attiecībā uz SKLOIS ir vēlams nodalīt no regulējuma attiecībā uz AIS un LRIT sistēmu, gan tādēļ, ka SKLOIS darbību turpmāk nodrošinās Latvijas Jūras administrācija, bet AIS un LRIT sistēmas darbības nodrošināšana paliks primāri Krasta apsardzes dienesta kompetencē, gan tādēļ, ka SKLOIS pēc savas būtības atšķiras no AIS un LRIT sistēmas – SKLOIS ir vienota loga sistēma, kuras primārais mērķis ir atvieglot jūras satiksmi, bet AIS un LRIT sistēma ir kuģu identifikācijas un sekošanas sistēmas, kuru primārais mērķis ir nodrošināt kuģošanas drošību. Sadalot pašlaik MK noteikumos Nr.857 ietverto tiesisko regulējumu divos atsevišķos noteikumos, AIS un LRIT sistēmas regulējuma būtību nav plānots mainīt. SKLOIS/SSN sistēmas regulējumu ir plānots mainīt tikai tiktāl, ciktāl tas nepieciešams saistībā ar abu sistēmu integrāciju un funkcijas nodrošināt sistēmas darbību nodošanu Latvijas Jūras administrācijai. Respektīvi, Latvijas Jūras administrācija kļūs par SKLOIS nacionālo kompetento institūciju, bet Krasta apsardzes dienests – par vienu no SKLOIS vietējām kompetentajām institūcijām, kas sistēmu lieto, lai veiktu noteiktas šo institūciju kompetencē esošās funkcijas, piemēram, ostu formalitāšu ievērošanas kontroli saskaņā ar Ministru kabineta 2012.gada 15.maija noteikumiem Nr.339 “Noteikumi par ostu formalitātēm”.  Ņemot vērā, ka SKLOIS 2 projekts paredz un likumprojekts nostiprina SKLOIS un SSNsistēmas integrāciju vienotā informācijas sistēmā (SKLOIS), ir nepieciešams veikt tehniska rakstura grozījumus (aizstāt atsauces uz SSN sistēmu ar atsaucēm uz SKLOIS) šādos tiesību aktos:   1. Ministru kabineta 2012.gada 15.maija noteikumos Nr.339 „Noteikumi par ostu formalitātēm”; 2. Ministru kabineta 2010.gada 21.decembra noteikumos Nr.1164 „Ostas valsts kontroles kārtība”; 3. Ministru kabineta 2015.gada 22.decembra noteikumos Nr.746 „Noteikumi par kuģu, kuģošanas kompāniju, ostu un ostas iekārtu aizsardzības funkciju sadalījumu, izpildi un uzraudzību”; 4. Ministru kabineta 2002.gada 8.oktobra noteikumos Nr.455 „Kuģu radīto atkritumu un piesārņoto ūdeņu pieņemšanas kārtība un kuģu radīto atkritumu apsaimniekošanas plānu izstrādes kārtība”. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | 2018.gada 5.janvārī likumprojekts tika publicēts Satiksmes ministrijas tīmekļa vietnē, sadaļā “Sabiedrības līdzdalība” (<http://www.sam.gov.lv/satmin/content/?cat=553>). Tādējādi savus priekšlikumus par likumprojektu varēja izteikt ikviena ieinteresētā persona. |
| 3. | Sabiedrības līdzdalības rezultāti | Komentāri par likumprojektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildi nodrošinās Satiksmes ministrija, Krasta apsardzes dienests un Latvijas Jūras administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta ietekmē:   1. Krasta apsardzes dienesta funkcijas sašaurinās – no 2019.gada 1.janvāra dienestam vairs nebūs jānodrošina SKLOIS/SSN sistēmas darbība; 2. Latvijas Jūras administrācijas funkcijas paplašinās – no 2019.gada 1.janvāra administrācijai būs jānodrošina SKLOIS darbība.   Saistībā ar projekta izpildi Latvijas Jūras administrācijai būs nepieciešami papildu cilvēkresursi. SKLOIS 2 projekts paredz, ka attiecīgie cilvēkresursi tiks nodrošināti no Krasta apsardzes dienesta pārņemot līdz šim SKLOIS uzturēšanai pieņemto personālu 12 štata vietu apjomā. Veidot jaunas institūcijas vai likvidēt vai reorganizēt esošās nebūs nepieciešams. |
| 3. | Cita informācija | Nav. |

Satiksmes ministrs U.Augulis

Vīza: valsts sekretārs K.Ozoliņš

22.01.2018. 12:52

1251

A.Logina, 67062133

anete.logina@lja.lv